b'\n_START_ARTICLE_\nFiskekrok\n_START_PARAGRAPH_\nFiskekrok (ogs\xc3\xa5 agnor, ongul) er en b\xc3\xb8yd gjenstand som er festet til et sn\xc3\xb8re i den hensikt \xc3\xa5 fange fisk. Den er laget av et relativt hardt materiale, og er spiss i den ene enden for \xc3\xa5 kunne feste seg i fiskemunnen. Spissen har som regel en \xc2\xabagnor\xc2\xbb (fra norr\xc3\xb8nt agn\xc7\xabr av agn, \xc2\xabagn\xc2\xbb, og \xc7\xabr, \xc2\xabpil\xc2\xbb), en midtre spiss som peker inn i krokb\xc3\xb8yen. Denne skal forhindre at kroken mister sitt feste. I den andre enden av kroken finnes som regel et \xc2\xab\xc3\xb8ye\xc2\xbb eller en annen innretning for \xc3\xa5 feste fiskesn\xc3\xb8re ved \xc3\xa5 tre denne gjennom et hull (som p\xc3\xa5 en syn\xc3\xa5l)._NEWLINE_Menneskene har opp gjennom tidene lagd fiskekroker av de materialene de har hatt til r\xc3\xa5dighet, og  man finner fiskekroker framstilt av tre, bein, skjell, stein og ulike metaller. Fiskekrokene har over lang tid hatt samme grunnform; en lengre legg med et \xc3\xb8ye eller en plate i enden, til \xc3\xa5 feste sn\xc3\xb8ret i, og s\xc3\xa5 en b\xc3\xb8y opp mot spissen. I 2005 ble fiskekroken utpekt av Forbes som det ene av de tjue viktigste redskaper i menneskehetens historie._NEWLINE_For \xc3\xa5 f\xc3\xa5 fisken til \xc3\xa5 bite utstyres kroken med naturlig eller kunstig agn. Typisk naturlig agn er meitemark, maggot (spyfluelarve), reke, skjell, st\xc3\xb8rre eller mindre stykker av fisk og lignende. Til meitefiske brukes ogs\xc3\xa5 \xc2\xabagnkuler\xc2\xbb laget av spesielle f\xc3\xb4rblandinger, mais, ost og mye mere. Typisk kunstig agn er \xc2\xabgummimark\xc2\xbb, sluk, wobler, spinner og fiskeflue, alle i forskjellige st\xc3\xb8rrelser, farger og fasonger. I noen tilfeller, n\xc3\xa5r fisken er spesielt bitevillig, kan det v\xc3\xa6re tilstrekkelig \xc3\xa5 utstyre kroken med en bit farget ulltr\xc3\xa5d.\n_START_SECTION_\nHistorie\n_START_PARAGRAPH_\nFiskekrok eller tilsvarende redskap har blitt framstilt av mennesker i mange tusen \xc3\xa5r. Blant de eldste dokumenterte fiskekroker er avdekket i Midt\xc3\xb8sten for rundt 7000 f.Kr. Ogs\xc3\xa5 i Norden finner man mennesketilvirkede redskaper av tilsvarende alder. I 2011 avdekket arkeologer i Jerimalaigrotten i \xc3\x98st-Timor hva som hittil kan v\xc3\xa6re verdens eldste fiskekrok, et skjell tilvirket til en krok, og er mellom 16 000 og 23 000 \xc3\xa5r gammel. En av de eldste skriftlige referanser til en fiskekrok med referanse til det bibelske sj\xc3\xb8uhyret Leviatan er funnet i Jobs bok 41:1 i Den hebraiske Bibelen (Det gamle testamente. Fiskekroker har blitt framstilt fra alle former av materialer, inkludert bein fra dyr og mennesker, fra horn, skjell, stein, bronse, jern og opp til moderne materialer. Fiskekroker av st\xc3\xa5l begynte \xc3\xa5 dukke opp i Europa allerede p\xc3\xa5 1600-tallet og framstillingen ble produksjonsoppgave for spesialister. I de siste 125 \xc3\xa5rene har det norske firmaet O. Mustad & S\xc3\xb8n, etter eget utsagn, v\xc3\xa6rt verdens st\xc3\xb8rste fabrikant av kvalitetskroker.\n_START_SECTION_\nKroker av tre\n_START_PARAGRAPH_\nDe f\xc3\xb8rste krokene menneskene laget var trolig av trevirke. Man har funnet gamle trekroker, eller rester av slike, mange steder rundt om i verden. Siden treverk lett g\xc3\xa5r i oppl\xc3\xb8sning over tid er det vanskelig \xc3\xa5 fastsl\xc3\xa5 n\xc3\xa5r tid de f\xc3\xb8rst ble tatt i bruk. Trekrokene ble laget av et hardt treslag, som f.eks. einer. Krokspissen, eller ogs\xc3\xa5 hele kroken, ble herdet over flammene. Trekroker var i bruk i bl.a. Lofoten s\xc3\xa5 sent som p\xc3\xa5 slutten av 1800-tallet. De som brukte disse krokene s\xc3\xa5 lenge mente at de hadde sine klare fordeler framfor metallkroker. Blant annet la ikke kroken seg helt p\xc3\xa5 bunnen, slik tyngre kroker ville ha gjort, og agnet ble derfor ikke s\xc3\xa5 lett \xc3\xb8delagt. Gamle trekroker var ofte satt sammen av flere deler, og surringer holdt delene p\xc3\xa5 plass. Spissen var ofte av et spesielt hardt trevirke.\n_START_SECTION_\nKroker av bein, horn eller skjell\n_START_PARAGRAPH_\nKroker av bein og horn ble ogs\xc3\xa5 mye brukt. Verdens eldste fiskekroker, laget av havsnegleskjell, ble funnet i en grotte i Okinawa, Japan. I M\xc3\xa4hren i Tsjekkia er det funnet beinkroker som er n\xc3\xa6rmere 20\xc2\xa0000 \xc3\xa5r gamle. I Danmark er de eldste funnene ca. 8\xc2\xa0000 \xc3\xa5r gamle, og i Vistehula p\xc3\xa5 J\xc3\xa6ren er det gjort funn fra omtrent samme tid. Krokene av bein er ofte runde i formen, noe som kan komme av at den naturlige rundingen p\xc3\xa5 bein- eller hornemnet har blitt brukt n\xc3\xa5r man skulle forme kroken. De eldste krokene er ofte enkle, og mangler gjerne agnor. P\xc3\xa5 samme m\xc3\xa5te som trekrokene er beinkrokene ogs\xc3\xa5 ofte satt sammen av flere deler. Grunnen til dette er sannsynligvis at de da ble sterkere. Beinkroker ble ogs\xc3\xa5 brukt lenge etter at metallkrokene kom i bruk.\n_START_SECTION_\nKroker av metall\n_START_PARAGRAPH_\nDet ble tidlig produsert fiskekroker av b\xc3\xa5de kobber og bronse. Det er blant annet gjort rike funn av bronsekroker p\xc3\xa5 Kreta, og det er funnet sv\xc3\xa6r forseggjorte eksemplarer i Pompeii og Herculaneum. Gamle kroker av jern er som oftest skadet eller helt \xc3\xb8delagt av rust. De eldste som er funnet i Norge er fra omkring \xc3\xa5r 400. S\xc3\xa6rlig er et eksemplar fra Bykle godt bevart._NEWLINE_Etter den tid har man flere funn av gamle jernkroker, blant annet fra Gokstadskipet. Oppover i middelalderen fikk man h\xc3\xa5ndverkere som spesialiserte seg p\xc3\xa5 \xc3\xa5 lage kroker og n\xc3\xa5ler. Disse ble kalt \xc2\xabkrokmakere\xc2\xbb p\xc3\xa5 Vestlandet og i Nord-Norge, og \xc2\xabn\xc3\xa5lmakere\xc2\xbb p\xc3\xa5 \xc3\x98stlandet._NEWLINE_Utviklinga av sportsfisket, s\xc3\xa6rlig i England, var med p\xc3\xa5 \xc3\xa5 forbedre kvaliteten p\xc3\xa5 krokene, og de engelske krokene hadde lenge ry p\xc3\xa5 seg for \xc3\xa5 v\xc3\xa6re de beste._NEWLINE_Da linefisket ble en vanlig fangstm\xc3\xa5te ble ettersp\xc3\xb8rselen stor, og produksjonen i Norge \xc3\xb8kte. Man kjenner til at det i 1731 ble eksportert et st\xc3\xb8rre kvantum lange- og hysekroker fra Bergen til Shetland. Etter hvert pr\xc3\xb8vde man seg p\xc3\xa5 maskinell framstilling av kroker, s\xc3\xa6rlig i England, men lenge m\xc3\xa5tte produksjonen fortsatt foreg\xc3\xa5 i flere prosesser. De f\xc3\xb8rste som klarte \xc3\xa5 lage en ferdig krok i \xc3\xa9n maskin var O. Mustad & S\xc3\xb8n p\xc3\xa5 Gj\xc3\xb8vik. De engelske krokene hadde et godt omd\xc3\xb8mme og fiskerne var vant til \xc3\xa5 bruke disse. Derfor gikk det lang tid f\xc3\xb8r Mustad fikk noen st\xc3\xb8rre omsetning for sine kroker. I dag er Mustad verdens st\xc3\xb8rste fiskekrok-produsent.\n_START_SECTION_\nKroktyper og st\xc3\xb8rrelser\n_START_PARAGRAPH_\nFiskekroker produseres i dag i en mengde varianter og st\xc3\xb8rrelser, og bruken av disse avhenger av hvilken fiskemetode man bruker og hva slags fiskeart man er ute etter, samt forventet st\xc3\xb8rrelse p\xc3\xa5 fisken. Naturforhold p\xc3\xa5 fiskeplassen kan ogs\xc3\xa5 innvirke p\xc3\xa5 krokvalget._NEWLINE_Kroker finnes i tre hovedvarianter: enkelt-, dobbelt- og treble-kroker, og i st\xc3\xb8rrelser fra noen f\xc3\xa5 millimeter og opp til n\xc3\xa6rmere en halv meter._NEWLINE_Enkeltkroker brukes ofte til agnfiske, som f.eks. meitefiske og linefiske. Tredoble brukes gjerne  til pilker, sluker, wobblere og spinnere. Til fiskefluer brukes b\xc3\xa5de enkle, doble og tredoble kroker. Hver type formes spesielt til sitt bruk; en enkeltkrok til meiting eller en treblekrok til sluk egner seg sv\xc3\xa6rt d\xc3\xa5rlig til f.eks. fluebinding._NEWLINE_Formen varierer ogs\xc3\xa5 med lengden p\xc3\xa5 stammen, tykkelsen p\xc3\xa5 godset, vid eller trang b\xc3\xb8y, med eller uten \xc2\xabagnhold\xc2\xbb, rett eller vridd krokspiss, oppovervendt, rett eller nedovervendt krok\xc3\xb8ye og lignende._NEWLINE_Siden den \xc2\xabsamme\xc2\xbb kroken kan leveres i flere lengder, er de mest retningsangivende m\xc3\xa5lene gapvidden og dybden p\xc3\xa5 \xc2\xabhalsen\xc2\xbb (det linj\xc3\xa6re m\xc3\xa5let fra krokpiss til innerst i b\xc3\xb8yen). M\xc3\xa5lene har sjeldent noen forbindelse med virkelige m\xc3\xa5l (mm/tommer), og i tillegg har fabrikantene i hovedsak hver sin m\xc3\xa5te \xc3\xa5 beregne m\xc3\xa5lene p\xc3\xa5. En 1/0-krok fra \xc3\xa9n fabrikant kan alts\xc3\xa5 v\xc3\xa6re st\xc3\xb8rre enn en 2/0 fra en annen. I praksis m\xc3\xa5 man kjenne godt til sortimentet for \xc3\xa5 kunne si noe ganske sikkert om hvor stor en f.eks. standard 6-er meitekrok er fra \xc3\xa9n spesiell fabrikant._NEWLINE_St\xc3\xb8rrelsen angis som et tall: 24, 22, 20, 18, 16, 14, 12, 10. 8, 6, 4, 2, 1, 1/0, 2/0, 4/0, 6/0, 8/0 osv. En Mustadkrok nr. 28 i \xc2\xabstandard\xc2\xbb utforming er omtrent 5\xc2\xa0mm lang, en 8-er er ca. \xc3\xa9n cm, en 2-er er ca. to cm, og en 10/0 ca. \xc3\xa5tte cm lang. Den minste kroken Mustad produserer er en fluekrok i st\xc3\xb8rrelse 32, den st\xc3\xb8rste en haikrok i st\xc3\xb8rrelse 19/0.\n_START_SECTION_\nBilder\n_START_PARAGRAPH_\nUlike fiskekroker gjennom tidene_NEWLINE_Fiskekroker i kommunev\xc3\xa5pen'